
HAR KHABAR KI TAHQEEQ KARNA ZAROORI 
HAI 
Surah hujurat (aayat/6) ki tafseer ka bayan 
Jisme Allah Taala ne hamari muasharati zindagi se 
mutalliq badi aham hidayate ataa farmai hai, ayat 
ka tarjama ye hai. 
Ae iman walo! Agar koi gunah-gaar koi khabar lekar 
aye, to tum zara hoshyari se kaam lo, yani har 
shakhs ki har baat par etemad kar ke koi karwaai na 
karo, hoshyari se kaam lene ka matlab ye hai, ke iski 
tehgeeq karo, ke ye khabar waqi sacchi hai ya nahi? 
Agar tum aisa nahi karoge to ho sakta hai, ke 
nadanai mein kuch logo ko tum nugqsan pohcha do, 
aur baad mein tumhe apne kaam par nadamat ho, 
ke humne ye kya kar diya! 
is ayat mein Allah Taala ne tamam musalmano ko 
ye hidayat di hai, ke wo har suni sanai baat par 
bharosa kar ke koi kaarwai na kiya kare, balke jo 
khabar mile, jab tak is khabar ki poori tehqeeq na 
ho jaae, aur Jab tak wo khabar sahi saabit na ho jae, 
us waqt tak us khabar ki bunyad par na koi baat 
kehna jayaz hai, aur na uski bunyad par koi kaarwai 

karna Jayaz hai. 


AAYAT KA SHAANE NUZOOL 
Rivayat se maloom hota hai ke ye aayat ek khas 


waqie ke pas manzar mein nazil huvi thi, jisko 
istilah mein shane nuzool kaha jata hai. 

Waagia ye tha ke Arab mein ek gabila banu-mustaliq 
ke naam se aabad tha, banu-mustaliq ke sardar 
(haaris bin zirar) ke jin ki beti juveriya binte haaris 
(ummahatul momineen) mein se hai, wo khud apna 
waqia bayan farmate hai. 

Mein Nabie karim“ ki khidmat mein hazir huva, 
to Aapne muje islam ki dawat di, aur zakat adaa 
karne ka hukam diya, mein ne islam qabool kar liya, 
aur zakat adaa karne ka iqrar kar liya, aur mein ne 
arz kiya ke mein apni qaum mein wapas jaa kar inko 
bhi islam ki aur zakat adda karne ki dawat dunga, jo 
log meri baat maan lenge aur zakat adaa karenge, 
unki zakat jama kar loonga, Aap fala mahine ki fala 
tareekh tak apna koi qaasid bhe] de, taa ke zakat ki 
jo raqam mere paas jama ho jaae, wo inke supurd 
kardu. 

QAASID KE ISTIQBAAL KE LIYE BASTI SE 
BAHAR NIKALNA 

Wade ke mutabiq jab Hazrat Haaris Bin Zirar22 ne 
iman lane walo ki zakat jama karli, aur wo mahina 
aur wo tarikh jo qaasid bhejne ke liye tai huvi thi, 
guzar gayl, aur Aap*“* ka koi qaasid na pohcha, to 
Hazrat Haaris Bin Zirare: ko ye khatra peda huva ke 
shayad Nabie karim“ hum se kisi baat par na-raaz 
hai, warna ye mumkin nahi tha ke Aap“ wade ke 
mutabig apna koi aadmi na bhejte, 

Hazrat Haaris Bin zirar£2 ne is khatre ka zikar islam 
qabool karne walo ke sardaro se kiya, aur irada kiya, 
ke ye sab Nabie karim#®s ki khidmat mein hazir ho 
jae, baaz rivayat mein ye bhi aaya hai ke qabila 
banu-mustaliq ke logo ko ye maloom tha, ke fala 
taarikh ko Nabie karim#s ka qasid aaega, is liye is 
taarikh ko ye Hazraat taziman basti se bahar nikle 
ke qaasid ka istiqbal kare. 


HAZRAT WALID BIN UQBAe= KA WAPAS 
JANA 
Doosri taraf ye huva ke Nabie karim#“ ne muqarara 
tarikh ko apna qaasid banakar zakat wasool karne 
ke liye bhej diya, magar Hazrat waleed Bin Uqbaz 
ko raaste mein ye khyal aaya ke is qabile ke logo se 

meri purani dushmani hai, kahi aisa na ho ke ye log 
muje gatal kar dale, chuke wo log unke istiqbal ke 
liye basti se bahar bhi nikle the, is liye Hazrat 
waleed bin uqba#2 ko aur zyada yaqeen ho gaya ke 
ye log purani dushmani ki waja se muje qatal karne 
aae hai, chunanche Aap raaste hi se wapas ho gaye, 
aur Nabie karim#“x se jaa kar kaha ke in logo ne 
zakat dene se inkar kar diya hai, aur mere gatal ka 
irada kiya hai, is liye mein wapas chala aaya. 


TAHQEEQ KARNE PAR HAQEEQAT WAZEH 
HUVI 
Nabie karim“ ko ye sun kar gussa aaya, aur Aap#“* 
ne mujahideen ka ek lashkar Hazrat Khalid bin 
waleed¢2 ki sarkardagi mein ravana kiya, idhar se 
mujahideen ka lashkar ravana huva, udhar Hazrat 
Haaris bin zirar£z apne saathiyo ko le kar Nabie 
karim ki khidmat mein hazri ke liye ravana huve, 
jab aamna saamna huva, to Hazrat Haaris bin 
zirar£z ne poochha, ke Aap log hamare ooper kyu 
chadhai karne aae ho, is liye ke Nabie karim#“* se 
hamari ye baat huvi thi ke tum mein se koi shakhs 
zakat wasool karne ke liye aaega, lashkar walo ne 
jawab diya ke zakat wasool karne ke liye ek shakhs 
aaya tha, lekin Aap logo us par hamla karne ke liye 

lashkar ikathha kar liya, banu-mustaiq ke logo ne 
jawab diya, ke hamare paas koi aadmi nahi aaya, aur 
na humne koi lashkar ikathha kiya, balke hum log is 
khyal mein the ke Nabie karims“ ka qaasid aane 
wala hai, is liye hum log Rozana uska istiqbal karne 
ke irade se bahar nikal kar jama hote the, tab 
hageegat khuli, aur phir Hazrat Khalid bin waleed£ 
ne wapas aakar Nabie karims ko saara waqia 
sunaya, ke ye galat fehmi huvi thi, jis ki waja se ye 
Saara qissa huva tha, is moke par ye aayat nazil huvi. 


SUNI SANAI BAAT PAR YAQEEN NAHI 

KARNA CHAHYE 
Is waqie mein saari galat fehmi jo peda huvi, uski 
waja ye ho sakti hai, ke Hazrat waleed bin uqba¢2 ko 
kisi ne aa kar bata diya hoga ke ye log tum se ladne 
ke liye jama huve hai, is liye wo raaste hi se wapas 
ho gaye, is par ye aayat naazil huvi, jis me 
musalmano ko hamesha ke liye hidayat dedi, ke aisa 
na ho ke jo baat kisi se sun li, bas us par yaqeen kar 
liya, aur us baat ko aage chalta kar diya, aur is 
khabar ki bunyad par koi kaarwai shuru kardi, aisa 
karna haram hai. 

AFWAH PHELANA HARAM HAT 

Is ko aaj kal ki istilah mein Afwah saazi kehte hai, 
yani afwahe phelana, afsos ye hai ke hamare 
muashare mein ye bural is tarah phel gayi hai, ke “Al 
amaan wal Hafeez’ kisi baat ko aage naqal karne 
mein ehtiyat aur tahgeeq karne ka koi sawal hi baqi 
nahi raha, bas koi udti huvi baat kaan mein pad 
gayl, isko foran aage chalta kar diya, khas tor par 
agar kisi se mukhalafat ho, kisi se dushmani ho, kisi 
se slyasl ya mazhabi mukhalfat ho, to agar iske 
baare mein zara si bhi kahi se kaan mein koi bhanak 
pad jaegi, to is par yaqeen kar ke logo mein phelan 
ashuru kar denge. 


AAJ KAL KI SIYASAT 

Aaj kal siyasat ke medan mein jo gandagi hai, to is 
gandi siyasat mein ye surate haal hai, ke agar 
hamare mugable mein koi hai, to uske baare mein 
afwah ghadna, aurisko bager tahqeeq ke aage chalta 
kar dena, iska aaj kal aam rivaj ho raha hai, masalan 
fala ne itne laakh lekar zameer ka soda kiya hai, 
bager tahqeeq ke ilzam aaid kar diya, yaad rakhye! 
Koi shakhs chahe kitna hi bura kyu na ho, lekin us 
par jhoota ilzam aaid karne ka koi jawaz nahi, 
sharan aisa karna haram hai. 

HAJJAJ BIN YUSUF KI GEEBAT JAYAZ NAHI 
Ek majlis mein Hazrat Abdullah Bin Umar 
tashreef farma the, kisi shakhs ne us majlis mein 
hajjaj bin yusuf ki burai shuru kar di, hajjaj bin 
yusuf ek zalim hukamran ke tor par mashhoor hai, 
kaha jata hai ke usne bade bade ulama ko qatal kiya, 
kisi shakhs ne is majlis mein Hajjaj Bin Yusuf par 
ilzam aaid kiya, ke isne ye kiya tha. Hazrat Abdullah 
Bin Umar ne farmaya soch samaj kar baat karo, ye 
mat samajna ke agar Hajjaj Bin Yusuf zalim va 
jaabir hai, to iski geebat karna halal ho gaya, ya is 
par bohtan bandhna halal ho gaya, agar Allah Taala 
Hajjaj Bin Yusuf se senkdo insano ke khoon ka 
badla lega, jo iski gardan par hai, to tum se bhi iska 
badla lega, ke tum ne uske baare mein jhooti baat 
kahi, ye mat samjna ke agar wo zalim hai to jo 
chaho, uske baare mein jhoot bolte raho, is par jo 
chaho ilzam tarashi karte raho, tumhare liye ye 
halal nahi. 


SUNI HUVI BAAT AAGE PHELANA JHOOT 
MEIN DAKHIL HAI 

Bahar haal! Kisi bhi shakhs ke baare mein koi baat 

bager tahqeeq ke keh dena, ye itni badi bimari hai 

ke jis se poore muashare mein bigad aur fasaad 

phelta hai, dushmaniya aur adaawate janam leti hai, 
is liye quran sharif ye keh raha hai ke jab bhi tumhe 
koi khabar mile to pehle is khabar ki tahgeeq kar lo. 
Ek hadees shareef me Nabie karim#“* ne irshad 
farmaya insan ke jhoota hone ke liye ye baat kaafi 
hai, ke jo baat sune isko aage bayan karna shuru 
karde, lihaza jo aadmi har suni sanai baat ko bager 
tahqeeq ke aage bayan karna shuru kar de, wo bhi 
jhoota hai, isko jhoot bolne ka gunah hoga, jab tak 
tahqeeq na kar lo aage bayan na karo. 


PEHLE TAHQEEQ KARO PHIR ZABAN SE 
NIKALO 

Afsos ye hai ke aaj hamara muashara is gunah ke 
ander dooba huva hai, ek shakhs ki baat aage naqal 
karne mein koi ehtiyat nahi, balke isme namak 
mircih laga kar isko aage badha diya, doosre shakhs 
ne jab suna to isme isne bhi apni taraf se aur izatfa 
kar ke aage chalta kar diya, baat zara si thi, magar 
wo phelte phelte kaha se kaha pohoch gayi, iske 
natije me adaawate, ladaiya, aur dushmaniya, qatal 
O garat-giri, aur nafrate phel rahi hai. 

Bahar haal! Quran sharif hume ye sabaq de raha hai 
ke ye zaban jo Allah Taala ne tumhe di hai, ye isliye 
nahi hai, ke iske zarie tum jhooti afwahe phelao, 

ilzam aur bohtan aaid karo, balke tumhara farz hai, 
ke jab tak kisi baat ki mukammal tahgeeq na ho jae, 
isko zaban se na nikalo, afsos hai ke hum log Allah 
Taala ke is hukam ko bhool chuke hai, aur uske 
natije mein hum tarah tarah ki musibato ka shikar 
ho rahe hai, Allah Taala hume apne fazl o karam se 
is burai se bachne ki taufig ataa farmae, Aameen. 


JIS SE SHIKAYAT POHCHI HO US SE POOCH 
LE 
Afsos ye hai ke hamare muashare mein is hidayat ko 
nazar-andaz kiya ja raha hai, khandan walo ya 
milne julne walo mein se kisi ne ye keh diya ke 
tumhare baare mein fala shakhs ye keh raha tha, ab 
Aapne uski baat sun kar yageen kar liya, ab iski 
bunyad par uski taraf se dil mein dushmani, bugz, 
keena peda ho gaya, ke wo mere baare mein ye keh 
raha tha, halake ek musalman ka ye kaam hai, ke 
agar kisi bhai ki taraf se koi shikayat pohchi hai, to 
direct us se jaa kar pooch le, ke mene suna hai, 
Aapne mere baare mein ye baat farmai hai, ye sahi 
hai ua galat? Ab sahi baat khul kar saamne aajaeg1. 

BAATO KO BADHA CHADHA KAR PESH 
KARNA 

Aaj kal ke halaat aise hai ke log ek ki baat doosre tak 
pohchane mein bilkul ehtiyat nahi karte, zara si baat 
ko badha chadha kar pesh karte hai, apni taraf se 
isme izafa aur mubalaga kar dete hai, ek misal se 
baat samaj mein aa jaegi, ek sahab ne masala 
poochha ke tape record par quran sharif ki tilawat 
sunne se sawab milta hai ya nahi? Mein ne jawab 
diya chunke quran sharif ke alfaz padhe jaa rahe hai, 
to inshaallah Allah ki rahmat se ummid hai ke isko 
sunne se bhi sawab milega, magar barahe raast 
padhne se sawab zyada milega, ab is shakhs ne kisi 
ko bata diya, usne doosre ko bataya, tisre ne chaute 
ko bataya hoga, yaha tak nobat pohchi, ke ek din 
mere paas ek shakhs ka khat aaya, usme likha tha, 
yaha hamare mohalle mein ek sahab taqreer mein 
ye baat keh rahe the, Mufti Taqi sahab ne ye 
farmaya ke tape record par tilawat sunna aisa hai, 
jesa ke tape record par gaana sunna, ab Aap andaza 
lagae, baat kya thi, aur hote hote kaha tak pohchi, 
aur phir khule aam taqreer mein ye baat meri taraf 
mansoob kar di, ke mein ne aisa kaha hai, mene 
jawab mein likha ke mere farishto ko bhi nahi 
khabar ke ye baat mein ne kahi hai. 

TULI HUVI BAAT ZABAN SE NIKLE 
Bahr haal! Logo mein baat nagal karne mein ehtiyat 
khatam ho chuki hai, jab ke musalman ka kaam ye 
hai ke jo baat uski zaban se nikle, wo tarazu mein 
tuli huvi ho, na ek lafz zyada ho, na kam ho, khas tor 
par jab Aap doosre ki baat naqal kar rahe ho, to isme 
aur zyada ehtiyat ki zaroorat hai, is liye ke agar Aap 
iske andar apni taraf se koi baat badhaenge, to 
doosre par bohtan hoga, jisme dohra gunah hoga, 


HADEES KE BAARE MEIN HAMARA HAAL 
Aaj hamara ye haal hai ke na sirf aam baato mein, 
balke hadees ki rivayat mein bhi ehtiyat nahi karte, 
hadees ke alfaz kuch the, lekin log ye keh kar bayan 
kar dete hai, humne ye suna hai, ke Nabie karim: 
ne ye farmaya halanke is hadees ka kahi surag nahi 
milta, aur tahqeeq ke bager bayan kar dete hai. 


HUKUMAT PAR BOHTAN LAGANA 
Aaj siyasi partiyo mein aur mazhabi firqa wariyo 
mein ye baat aam ho gayi hai, ek doosre par bohtan 
lagane mein koi dar aur khof mehsoos nahi karte, 
bas zara si koi baat suni aur aage chalti kar diya, 
agar hukumat se na-razgi hai, aur hukumat ke khilaf 
gussa hai, lihaza iske khilaf jo khabar aae usko aage 
phelado,iski tahqeeq ki zaroorat nahi, sahi hai ya 

galat? Yaad rakhye! Hukamrano mein hazar 
buraiya ho, lekin iska ye matlab ye nahi ke tum us 
par bohtan lagana shuru kar do, afsos ye hai ke aaj 
yahi mamla aaj hukumat awaam ke saath kar rahi 
hai, hukumat ke ek bade zimme-daar jo poore mulk 
ke zimme-daar hai, inko logo par bohtan lagane 
mein koi khof nahi. 


DEENI MADRASO KE KHILAF TERRORIST 
HONE KA PROPEGENDA 
Aaj kal ye propegenda ek hunar aur fan ban chuka 
hai, Germany ka ek siyasi falsafi guzra hai, usne ye 
falsata pesh kiya tha, jhoot ko itni shiddat se phelao, 
ke dunya isko sach samajne lage, aaj dunya mein 
Saare propegende ka hunar, isi falsafe ke gird 
ghoom raha hai, jis par jo chaho bohtan laga kar 
uske baare mein ye propegenda shuru kar do, aaj 
dunya mein ye propegenda shuru ho gaya hai, ke ye 
deeni madaris dehshatgard (terrorist) hai, aur inme 
talaba (student) ko dehshat-gardi ki tarbiyat di jaati 
hai, yaha dahshat-gard peda hote hai, halanke poori 
chhoot hai ke kabhi bhi aa_ kar _ tafteesh 
(investigation) kar sakte hai, magar propegende ki 
bunyad par saare deeni madaris ko jaha Allah Taala 
aur Rasool##s ke kalam ki talim hoti hai, unko 

dehshatgard qarar dena, aur magrib ke propegende 
ko aage badhana, kaha ka insaf hai, aur kaha ki 
dayanat hai. 


PEHLE KHABAR KI TAHQEEQ KARLO 
Mere bhatyo! Ye hamare muashare ka ye ek masala 
hai ke awam ho ya hukumat ho, siyasi jamate ho, ya 
mazhabi firgqa wariyat ho, sab isme mubtala hai, ke 
zara afwah ki koi baat kaan mein padi, na sirf is par 
yaqeen kar liya, balke isko aage phelaya, aur iski 
bunyad par kaarwai shuru kar di, aur uske natije 
mein zulm o sitam ki intiha kardi, jab ke quran 
sharif ne is aayat mein saaf paigam diya hai, ke Ae 
iman walo! Agar tumhare pas koi ger zimme-daar 
Shakhs koi khabar lekar aata hai, to pehle uski 
tahqeeq karlo, aisa na ho ke na-wagifiyat se kuch 
logo ko nugsan pohchado, baad mein tum logo ko 
sharmindagi uthani pade, agar hum quran sharif ke 
is hukam ko palle baandh len, aur zindagi ke har 
goshe mein isko istemal kare,to yaqeenan hamare 
muashre ke 90 feesad jhagde khatam ho jae, Allah 
Taala apne fazl o karam se hume quran sharif ki is 
hidayat ko samjne ki taufiq ataa farmae, aur is par 
amal karne ki taufiq ataa farmae, Aameen. 

